Kokkulepe

Euroopa Ühenduse ja Norra Kuningriigi vahel Norra osalemise kohta Narkootikumide ja Narkomaania Euroopa Järelevalvekeskuse töös

LEPINGUOSALISED,

olles teadlikud rahvusvahelise koostöö vajalikkusest ühiskonnas süveneva narkootikumide ja narkomaania ohu vastu võitlemisel,

kinnitades veel kord Euroopa Liidu ja Norra vahelisi ajalooliselt eksisteerivaid väga tihedaid kultuurilisi, kaubanduslikke ja sotsiaalseid sidemeid ja eelkõige Euroopa Majanduspiirkonna lepinguga loodud majanduslikke, poliitilisi ja juriidilisi sidemeid,

võttes arvesse, et Euroopa Ühendus on otsusega 90/611/EMÜ [1] sõlminud ÜRO konventsiooni narkootiliste ja psühhotroopsete ainete salakaubaveo kohta (edaspidi "Viini konventsioon") ning on andnud hoiule kõnealuse konventsiooni artiklit 27 käsitleva pädevust tõendava deklaratsiooni, [2] ning võttes arvesse, et Norra ratifitseeris Viini konventsiooni 14. novembril 1994,

võttes arvesse, et Euroopa Ühendus on nõukogu määrusega (EMÜ) nr 302/933 [3] (edaspidi "määrus") loonud Narkootikumide ja Narkomaania Euroopa Järelevalvekeskuse (edaspidi "keskus")

ning arvestades, et:

(1) määruse artikliga 13 nähakse ette, et keskus on avatud kolmandatele riikidele, kes jagavad ühenduse ja selle liikmesriikide huve; Norra on esitanud osalemistaotluse;

(2) Norra jagab keskuse jaoks määruses sätestatud eesmärke;

(3) Norra nõustub keskuse ülesannete kirjeldusega ja keskuse töömeetodiga ning määruses kirjeldatud eelisvaldkondadega;

(4) Norras on asutus, mis sobib Narkootikumide ja Narkomaania Euroopa Teabevõrguga ühendamiseks,

ON OTSUSTANUD SÕLMIDA JÄRGMISE LEPINGU:

Artikkel 1

Norra osaleb keskuse töös täies mahus käesolevas lepingus sätestatud tingimustel.

Artikkel 2

Narkootikumide ja Narkomaania Euroopa Teabevõrk (Reitox)

1. Norra ühendatakse Narkootikumide ja Narkomaania Euroopa Teabevõrguga (Reitox).

2. Norra teatab keskusele 28 päeva jooksul alates käesoleva lepingu jõustumisest oma riikliku teabevõrgu põhielementidest, sealhulgas oma riiklikust järelevalvekeskusest ja nimetab kõik muud spetsialiseeritud keskused, kes võivad keskuse tööle kaasa aidata.

3. Spetsialiseeritud keskus määratakse Norra riiklikuks keskuseks juhatuse liikmete ühehäälse otsusega.

Artikkel 3

Juhatus

Keskuse juhatus kutsub Norra esindaja oma koosolekutel osalema. Esindaja osaleb keskuse töös täies mahus ilma hääletusõiguseta. Juhatus võib siiski üksnes ühendust ja selle liikmesriike käsitlevate küsimuste arutamiseks erandkorras kokku kutsuda koosoleku, mis on piiratud liikmesriikide ja Euroopa Komisjoni esindajatega.

Juhatus sätestab koos Norra esindajatega üksikasjaliku korra Norra osalemise kohta keskuse töös.

Artikkel 4

Teaduskomitee

Keskuse juhatus kustub Norra esindaja täies mahus osalema teaduskomitee koosolekutel ilma hääleõiguseta.

Artikkel 5

Eelarve

Norra teeb keskusele makse, mis võrdub 5,5 % Euroopa Liidu toetusest ning millest on maha arvatud Reitox võrgu riiklikele keskustele makstav toetus.

Artikkel 6

Andmete kaitse ja konfidentsiaalsus

1. Juhul kui keskus edastab kooskõlas siseriikliku seadusega käesoleva lepingu alusel Norra asutustele isikuandmed, mis ei võimalda füüsilisi isikuid tuvastada, võib neid kasutada üksnes selleks ettenähtud otstarbel ja edastava asutuse poolt kindlaksmääratud tingimustel.

2. Keskuse poolt Norra asutustele edastatud andmeid narkootikumide ja narkomaania kohta võib avaldada vastavalt informatsiooni levitamist ja konfidentsiaalsust käsitlevate ühenduse ja Norra eeskirjadele. Isikuandmeid ei tohi avaldada ega avalikkusele kättesaadavaks teha.

3. Norra spetsialiseeritud keskused ei ole kohustatud andma teavet, mis Norra õigusaktidega on tunnistatud konfidentsiaalseks.

4. Norra asutuste poolt keskusele edastatud andmete puhul kehtivad keskuse suhtes määruse artiklis 6 sätestatud eeskirjad.

Artikkel 7

Õiguslik seisund

Keskus on Norra seaduste kohaselt juriidiline isik ning tal on Norras kõige laialdasem õigusvõime, mis Norra seaduste kohaselt juriidilistele isikutele antakse.

Artikkel 8

Vastutus

Keskuse vastutust reguleeritakse määruse artiklis 16 sätestatud eeskirjadega.

Artikkel 9

Euroopa Kohus

Norra tunnustab Euroopa Kohtu jurisdiktsiooni keskuse üle vastavalt määruse artiklile 17.

Artikkel 10

Privileegid

Norra annab keskusele privileegid ja immuniteedid, mis on võrdväärsed Euroopa ühenduste privileegide ja immuniteetide protokollis sisalduvate privileegide ja immuniteetidega.

Artikkel 11

Personalieeskirjad

Erandina Euroopa ühenduste ametnike tööhõivetingimuste artikli 12 lõike 2 punktist a võib keskuse tegevdirektor Norra täieõiguslikke kodanikke lepingu alusel tööle võtta.

Artikkel 12

Jõustumine

Käesolev leping jõustub teise kuu esimesel päeval pärast päeva, mil võetakse vastu viimane diplomaatiline teade, milles kinnitatakse, et vastava lepinguosalise asjakohased nõuded käesoleva lepingu jõustumiseks on täidetud.

Artikkel 13

Kehtivus ja lõpetamine

1. Käesolev leping sõlmitakse määramata ajaks.

2. Kumbki lepinguosaline võib käesoleva lepingu denonsseerida, teatades sellest kirjalikult teisele lepinguosalisele. Käesolev leping kaotab kehtivuse kaheteistkümne kuu möödumisel sellise teatamise kuupäevast.

[1] EÜT L 326, 24.11.1990, lk 56.

[2] EÜT L 326, 24.11.1990, lk 57.

[3] EÜT L 36, 12.2.1993, lk 1.

--------------------------------------------------

Euroopa Ühenduste Komisjoni deklaratsioon

Komisjon palub eelarve koostamise ajal võtta Narkootikumide ja Narkomaania Euroopa Järelevalvekeskusel võimalikult suurel määral arvesse märkusi, mis Norra on oma osamaksu kohta teinud.

--------------------------------------------------